Aatu Aarnio

Aatu Aarnio (s. 25. kesäkuuta 2000 Naantali) on suomalainen jääkiekkopuolustaja, joka pelaa SM-liigajoukkue Vaasan Sportissa. Hän on pelannut juniorina myös hyökkääjänä.
Ura.
Aarnio on naantalilaisen VG-62:n kasvatti. Hän siirtyi juniorina sittemmin Turun Palloseuraan. Kaudella 2021–2022 Aarnio jakoi seuran U20-joukkueen sisäisen tehotilaston voiton Aron Kiviharjun kanssa lukemalla +15, kuten myös pudotuspeleissä Jimi Suomen kanssa lukemalla +2. Hän voitti kauden päätteeksi U20 SM-sarjan pronssia. Joulukuussa 2021 TPS nosti Aarnion SM-liigajoukkueensa vahvuuteen, kun joukkueesta oli useita pelaajia sivussa loukkaantumisten ja alle 20-vuotiaiden MM-kisaedustusten vuoksi. Hän sai tililleen ensimmäisen ja kauden ainoaksi jääneen liigaottelunsa 30. joulukuuta 2021 Porin Ässiä vastaan. Aarnio merkittiin TPS:n seitsemänneksi puolustajaksi. Hän jäi ottelussa lopulta kuitenkin ilman peliaikaa.
Huhtikuussa 2022 Aarnio teki 1+1-vuotisen ja elokuun loppuun asti kestävän tryoutin sisältävän sopimuksen Vaasan Sportin kanssa. Elokuun lopulla hänen vahvistettiin saaneen joukkueeseen jatkosopimuksen. Aarnio sai ensimmäiset jääaikansa SM-liigassa kauden 2022–2023 avauskierroksella 14. syyskuuta 2022 JYPiä vastaan. Hänet merkittiin Sportin kakkospuolustajapariin Valtteri Viljasen viereen. Aarnio sai ottelussa jääaikaa 18.04 minuuttia. Liigauransa avausmaalin ja ensimmäisen tehopisteen Aarnio teki 16. joulukuuta 2022 vieraissa Hämeenlinnan Pallokerhoa vastaan. Kaikkiaan hän teki varsinaisen tulokaskautensa 2022–2023 aikana 52 runkosarjaottelussa kaksi maalia. Helmikuussa 2023 Sport käytti Aarnion sopimuksessa olleen option ja vuoden mittaisen jatkosopimuksen hänen kanssaan.
Marraskuussa 2023 Aarnio joutui loukkaantumisen vuoksi yli kahdeksi kuukaudeksi sivuun. Hän palasi kaukaloihin tammikuussa 2024 ja siirtyi lainalle Mestis-joukkue Tuton riveihin. Helmikuussa Sport vuokrasi Aarnion sinne toistaiseksi voimassa olevalla sopimuksella. Hän oli neljässä pelaamassaan ottelussa kuitenkin edustuskelvoton, koska Aarniolla oli suorittamatta Mestiksessä pelaamiseen vaadittavat kaksi SUEKin järjestämää verkkokurssia. Tuto sai hänen peluuttamisestaan 700 euron sakot ja urheilukoordinaattori Jouni Virpiö yhden ottelun toimitsijakiellon. 7. helmikuuta Aarnio palasi Sportin vahvuuteen. Hän pelasi siellä kaksi ottelua ja kaikkiaan Aarnio pelasi kauden 2023–2024 aikana SM-liigassa 23 runkosarjaottelua tehopistein 4+2=6, kunnes siirtotakarajalla helmikuussa Sport vuokrasi hänet toistaiseksi voimassa olevalla sopimuksella takaisin Tutoon. Aarnio pelasi siellä yhteensä kymmenen runkosarjaottelua. Huhtikuussa 2024 hän teki Sportin kanssa 1+1-vuotisen jatkosopimuksen. 
Kaudella 2024–2025 Aarnio teki SM-liigan yhden kauden piste-ennätyksensä tehoilla 4+4=8. Kauden edetessä hänen roolinsa kasvoi ja Aarnio pelasi loppukaudella pääasiassa Sportin ykköspuolustajaparissa Atro Leppäsen vieressä. Huhtikuussa 2025 seura tiedotti käyttäneensä hänen sopimuksessaan olleen option ja teki Aarnion kanssa vuoden mittaisen jatkosopimuksen.
Pelityyli.
Sportin kotisivujen pelaajaprofiilin mukaan Aarnio on raamikas puolustaja, joka hakeutuu hyvin maalipaikoille ja pelaa rohkeasti, mutta viisaasti. Profiilin mukaan hän osaa taklata ja saisi käyttää fyysisyyttä enemmänkin.